KIRJALLINEN KYSYMYS E-1072/02 esittäjä(t): Erik Meijer (GUE/NGL) komissiolle. Dicksonia antarctica -puusaniaisen maahantuonti ja siitä aiheutuva vaara lajille.



Virallinen lehti nro 277 E , 14/11/2002 s. 0143 - 0144



KIRJALLINEN KYSYMYS E-1072/02 esittäjä(t): Erik Meijer (GUE/NGL) komissiolle (17. huhtikuuta 2002) Aihe: Dicksonia antarctica -puusaniaisen maahantuonti ja siitä aiheutuva vaara lajille 1. Onko komissio tietoinen The Timesissa 18. helmikuuta 2002 julkaistusta artikkelista, jossa käsiteltiin Dicksonia antarctica -puusaniaiselle aiheutuvaa uhkaa, koska lajia käytetään muodinmukaisena koristekasvina puutarhoissa? 2. Kasvia tuodaan laillisesti Euroopan unioniin, ja tuonnista 91 prosenttia suuntautuu Isoon-Britanniaan, jossa laji on tullut suosituksi television puutarhaohjelmien vaikutuksesta. 140 000 kasvia on tuotu laillisesti viimeksi kuluneiden viiden vuoden aikana. Kasveista melkein puolet on otettu suoraan luonnosta. Poistettujen yksilöiden tilalle ei muodostu uutta kantaa, sillä lajin lisääntymisnopeus on äärimmäisen hidas. Maailman luonnonsäätiö on julkaissut asiaa koskevan raportin, johon The Timesissa julkaistu artikkeli perustuu. Säätiön mukaan useimmat puusaniaiset otetaan vanhoista, kosteista ja lauhkeista sademetsistä ja näin tuetaan hakkuutoimintaa, joka tuhoaa luonnonympäristöä Kaakkois-Australiassa Victorian ja Tasmanian kaltaisilla alueilla. 3. Katsooko komissio, että koska on mahdotonta erottaa luonnosta otettuja kasveja erikseen myyntiä varten viljellyistä lajikkeista, täydellinen tuontikielto olisi paras tapa toimia? Aikooko komissio ehdottaa tällaista kieltoa vai katsooko se, että jollakin toisella tavalla pystyttäisiin tehokkaasti suojelemaan tätä esihistoriallista lajia? Margot Wallströmin komission puolesta antama vastaus (6. kesäkuuta 2002) 1. Komissio on tietoinen artikkelista Alert over tree ferns loved by TV garden makeovers (Puutarhaohjelmien suosimaan puusaniaiseen kohdistuva uhka) The Timesin 18. helmikuuta 2002 ilmestyneessä numerossa sekä Maailman luonnonsäätiön (WWF) helmikuussa ilmestyneestä raportista Traded towards extinction? (Sukupuuttoon kaupiteltu?). 2. Uhanalaisten kasvien kauppaa säätelee villieläimistön ja -kasviston uhanalaisten lajien kansainvälistä kauppaa koskeva yleissopimus (CITES). CITES-sopimuksen määräykset on pantu täytäntöön unionissa neuvoston asetuksella (EY) N:o 338/97(1) ja komission asetuksella (EY) N:o 1808/2001(2). Dicksoniaceae spp. sisältyi CITES-sopimuksen liitteen II ja neuvoston asetuksen N:o 338/97 liitteen B luetteloon maaliskuuhun 2000 asti, jolloin CITES:in sopimuspuolten konferenssi sopi Dicksoniaceae spp.:n korvaamisesta Dicksonia spp.:llä (jota esiintyy ainoastaan Amerikassa). Tämä osittaista luettelosta poistoa koskeva ehdotus johtui CITES:in kasvivaliokunnan suorittamasta arvioinnista. Tuolloin todettiin Dicksonia antarctican kuuluvan lajeihin, jotka olivat mittavan kaupankäynnin kohteena, mutta kauppaa ei pidetty uhkana lajin säilymiselle (muutoin kun Amerikan mantereella). Lisäksi puusaniaisen kaupan sekä Australiassa että Uudessa-Seelannissa todettiin olevan hyvin säänneltyä. 3. Unioniin suuntautuvan tuonnin kieltämistä koskevista kysymyksistä voidaan keskustella tieteellisessä tarkasteluryhmässä (SRG), joka on neuvoston asetuksen (EY) N:o 338/97 17 artiklan nojalla perustettu neuvoa-antava elin. Tällä hetkellä jäsenvaltiot eivät ole esittäneet Dicksonia antarctican kaupallisen tuonnin kieltämistä. Mahdollisia uusia asiaan liittyviä todisteita on tutkittava huolellisesti. (1) Neuvoston asetus (EY) N:o 338/97, annettu 9. joulukuuta 1996, luonnonvaraisten eläinten ja kasvien suojelusta niiden kauppaa sääntelemällä, EYVL L 61, 3.3.1997. (2) Komission asetus (EY) N:o 1808/2001, annettu 30. elokuuta 2001, neuvoston asetuksen (EY) N:o 338/97 soveltamista koskevista yksityiskohtaisista säännöistä, EYVL L 250, 19.9.2001.